CELEX: 32020R0857
Language: sl
Date: 2020-06-17 00:00:00
Title: Izvedbena uredba Komisije (EU) 2020/857 z dne 17. junija 2020 o določitvi načel, ki se vključijo v pogodbo med Evropsko komisijo in registrom za vrhnjo domeno .eu v skladu z Uredbo (EU) 2019/517 Evropskega parlamenta in Sveta (Besedilo velja za EGP)

19.6.2020   
               
               
                  SL
               
               
                  Uradni list Evropske unije
               
               
                  L 195/52
               
            
         IZVEDBENA UREDBA KOMISIJE (EU) 2020/857
         z dne 17. junija 2020
         o določitvi načel, ki se vključijo v pogodbo med Evropsko komisijo in registrom za vrhnjo domeno .eu v skladu z Uredbo (EU) 2019/517 Evropskega parlamenta in Sveta
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2019/517 Evropskega parlamenta in Sveta z dne 19. marca 2019 o izvajanju in delovanju vrhnjega domenskega imena .eu ter spremembi in razveljavitvi Uredbe (ES) št. 733/2002 in razveljavitvi Uredbe Komisije (ES) št. 874/2004 (1) ter zlasti člena 8(2) Uredbe,
         ob upoštevanju naslednjega:
         
                     (1)
                  
                  
                     Namen te uredbe je določiti načela, ki se vključijo v pogodbo med Komisijo in registrom za organizacijo, upravljanje in vodenje vrhnje domene .eu (v nadaljnjem besedilu: vrhnja domena).
                  
               
                     (2)
                  
                  
                     Register bi moral voditi vrhnjo domeno .eu na način, ki krepi identiteto Unije, uveljavlja vrednote Unije na spletu in spodbuja uporabo domenskega imena .eu.
                  
               
                     (3)
                  
                  
                     Da bi se povečali dostopnost in uporaba vrhnje domene .eu s strani vseh, ki so upravičeni do registracije vrhnje domene .eu v skladu z Uredbo (EU) 2019/517, bi moral register na zahtevo Komisije nuditi registratorske storitve na specifičnih manj pokritih geografskih območjih v Uniji ali za specifične kategorije uporabnikov, ki jih določi Komisija.
                  
               
                     (4)
                  
                  
                     Za izpolnitev obveznosti iz Uredbe (EU) 2019/517 je bistveno, da register zagotavlja dobro upravljanje vrhnje domene .eu v sodelovanju s Komisijo in ob upoštevanju mnenj večdeležniške svetovalne skupine, ustanovljene z Uredbo (EU) 2019/517, kadar to zahteva Komisija.
                  
               
                     (5)
                  
                  
                     Za zagotovitev konkurenčnosti in široke uporabe vrhnje domene .eu bi si moral register prizadevati za operativno odličnost in zagotavljati visoko kakovost storitve po konkurenčnih cenah. Z uporabo najsodobnejših metodologij in tehnologij bi moral zagotavljati zaupanje, varnost in varstvo potrošnikov ter sodelovati s pristojnimi organi.
                  
               
                     (6)
                  
                  
                     Register bi moral svoj proračun upravljati v skladu z načelom dobrega finančnega poslovodenja, in sicer v skladu z načeli gospodarnosti, učinkovitosti in uspešnosti. Vsakršen letni presežek, ki presega stroške in naložbe, bi bilo treba prenesti v proračun Unije.
                  
               
                     (7)
                  
                  
                     Register bi moral zagotoviti neprekinjenost izvajanja svojih storitev in delovanja vrhnje domene .eu. V ta namen bi moral register imeti vzpostavljen načrt obnovitve delovanja in ga redno posodabljati.
                  
               
                     (8)
                  
                  
                     Register bi moral uveljavljati cilje Unije na področju upravljanja interneta, kot je določeno v sklepih Sveta z dne 27. novembra 2014 z naslovom „Upravljanje interneta“ in v sporočilu Komisije „Internetna politika in upravljanje interneta – Vloga Evrope pri oblikovanju prihodnosti upravljanja interneta“ (2). Na zahtevo Komisije lahko rezervira del letnega presežka za financiranje ciljev na področju upravljanja interneta.
                  
               
                     (9)
                  
                  
                     Za večje zaupanje javnosti v spletni prostor in zaščito legitimnih pravic, kot so opredeljene v pravu Unije, bi moral register sprejeti vse potrebne ukrepe za preprečevanje špekulativnih in nepoštenih registracij ter ukrepanje proti njim. Pri tem bi moral register sodelovati z Uradom Evropske unije za intelektualno lastnino in drugimi agencijami Unije.
                  
               
                     (10)
                  
                  
                     Za večje zaupanje končnih uporabnikov v vrhnjo domeno .eu in zagotovitev visoke ravni varstva potrošnikov bi moral register pri opravljanju svojih storitev sprejeti ukrepe za zagotovitev kibernetske varnosti sistemov.
                  
               
                     (11)
                  
                  
                     Register bi moral zagotoviti preproste in učinkovite postopke za reševanje pogodbenih sporov glede domenskih imen .eu.
                  
               
                     (12)
                  
                  
                     Vzdrževanje točnih podatkovnih zbirk domenskih imen in podatkov o registraciji ter zagotavljanje zakonitega dostopa do takih podatkov v skladu s pravili Unije o varstvu podatkov je bistveno za zagotavljanje varnosti, stabilnosti in odpornosti sistema domenskega imena. V ta namen bi moral register zbirati podatke WHOIS in zagotavljati njihovo celovitost in razpoložljivost za vrhnjo domeno .eu ter z ustreznimi sredstvi omogočiti zakonit dostop do navedenih podatkov v skladu s pravili Unije o varstvu podatkov. Register bi moral sprejeti ustrezne ukrepe za preprečevanje in popravljanje netočnih podatkov o registraciji.
                  
               
                     (13)
                  
                  
                     Ukrepi iz te uredbe so v skladu z mnenjem Odbora za komunikacije (COCOM), ustanovljenega z Direktivo (EU) 2018/1972 Evropskega parlamenta in Sveta (3) –
                  
               SPREJELA NASLEDNJO UREDBO:
         
            Člen 1
            Predmet urejanja
            Ta uredba določa načela, ki se vključijo v pogodbo med Komisijo in registrom za organizacijo, upravljanje in vodenje vrhnje domene .eu v skladu z Uredbo (EU) 2019/517.
         
         
            Člen 2
            Uveljavljanje vrednot Unije na spletu
            
               1.   Register prispeva h krepitvi identitete Unije in uveljavljanju njenih vrednot na spletu. Register s svojimi politikami in stiki z registratorji, prijavitelji in drugimi deležniki zlasti spodbuja odprtost, inovacije, večjezičnost in dostopnost, svobodo izražanja in obveščanja, spoštovanje človekovih pravic in načela pravne države ter sprejema ukrepe za spodbujanje varnosti uporabnikov na spletu in spoštovanje njihove zasebnosti.
            
            
               2.   Register dejavno spodbuja uporabo vseh uradnih jezikov Unije.
            
         
         
            Člen 3
            Spodbujanje vrhnje domene .eu
            
               1.   Register krepi ozaveščenost in spodbuja uporabo vrhnje domene .eu po vsej Uniji, da se podpre enotni digitalni trg, oblikuje spletna evropska identiteta in spodbujajo čezmejne spletne dejavnosti.
            
            
               2.   Za spodbujanje uporabe vrhnje domene .eu na specifičnih manj pokritih geografskih območjih v Uniji ali za specifične kategorije prijaviteljev register na zahtevo Komisije deluje kot registrator, in sicer tako, da opravlja storitve registracije domenskega imena neposredno za prijavitelje. Ta dejavnost je omejena na geografska območja in kategorije prijaviteljev, ki jih določi Komisija.
            
            
               3.   Register spodbuja uporabo vrhnje domene .eu v vseh razpoložljivih različicah in v vseh evropskih jezikih.
            
         
         
            Člen 4
            Dobro upravljanje
            
               1.   Register zagotavlja dobro upravljanje vrhnje domene .eu. Struktura notranjega upravljanja registra zagotavlja široko zastopanost deležnikov, učinkovitost, uspešnost, odgovornost, preglednost in odzivnost.
            
            
               2.   Da se popravijo ali izboljšajo organizacija, upravljanje in vodenje vrhnje domene .eu, register zaprosi za nasvet Komisijo, z njo sodeluje in izvaja njena posebna navodila v zvezi z vrhnjo domeno .eu ter upošteva mnenja večdeležniške svetovalne skupine, kadar to zahteva Komisija.
            
         
         
            Člen 5
            Dobro vodenje
            
               1.   Register vodi vrhnjo domeno .eu v javnem interesu, da se krepi zaupanje javnosti v spletno okolje.
            
            
               2.   Register si prizadeva za operativno odličnost in zagotavlja visoko kakovost storitve po konkurenčnih cenah.
            
            
               3.   Register izvaja postopke, s katerimi zagotovi, da sta vodenje in upravljanje vrhnje domene .eu v skladu z načeli preglednosti, varnosti, stabilnosti, predvidljivosti, zanesljivosti, dostopnosti, učinkovitosti in nediskriminacije ter da zagotavljata poštene pogoje za konkurenco in varstvo potrošnikov v skladu s pravom Unije.
            
            
               4.   Register sprejme postopke, s katerimi prijaviteljem zagotavlja storitve in informacije pod enakimi pogoji in enake kakovosti, kot to velja za njegovo uporabo lastnih enakovrednih storitev, zlasti kadar deluje kot registrator v skladu s členom 3(2).
            
            
               5.   Register vodi vrhnjo domeno .eu v skladu z načeli dobrega finančnega poslovodenja. Register na zahtevo Komisije predloži dokaze o skladnosti z navedenimi načeli, zlasti glede njegove dodelitve finančnih in človeških virov pri izvajanju pogodbe. Register je predmet zunanje revizije najmanj vsaki dve leti.
            
            
               6.   Register svoje storitve nudi v vseh uradnih jezikih Unije.
            
         
         
            Člen 6
            Varnost in varstvo potrošnikov
            
               1.   Register zagotavlja visoko raven varnosti za omrežje in informacijske sisteme, ki jih uporablja pri vodenju vrhnje domene .eu. Pri tem uvede posebne politike in ravna v skladu z najsodobnejšimi praksami upravljanja tveganja v zvezi s kibernetsko varnostjo.
            
            
               2.   Register sprejme načrt neprekinjenega poslovanja in obnovitve delovanja po predhodnem pisnem soglasju Komisije. Register redno revidira načrt po predhodnem pisnem soglasju Komisije.
            
            
               3.   Register:
               
                           (a)
                        
                        
                           registratorjem in prijaviteljem zagotavlja najsodobnejša orodja in tehnologije za zaščito pred kibernetskimi grožnjami;
                        
                     
                           (b)
                        
                        
                           uporablja napredne metodologije za preprečevanje nepoštenih registracij.
                        
                     
         
         
            Člen 7
            Pristojbine in presežek
            
               1.   Register vnaprej obvesti Komisijo o pristojbinah, ki jih namerava uvesti za registracijo domenskega imena .eu, in njihovem razmerju do nastalih stroškov. Register pristojbine objavi.
            
            
               2.   Register ob koncu vsakega obračunskega leta v proračun Unije prenese morebitni evidentirani presežek, ki ni bil vložen v povečanje kakovosti njegovih storitev ali v uveljavljanje ciljev Unije na področju upravljanja interneta.
            
            
               3.   Register sporoči Komisiji načrtovane zneske za naložbe, za katere se pričakuje, da se bodo odšteli od morebitnega zneska presežka, ki se prenese v proračun Unije.
            
         
         
            Člen 8
            Upravljanje interneta
            
               1.   Register uveljavlja cilje Unije na področju upravljanja interneta. Pri tem sodeluje s Komisijo in upošteva mnenja, ki jih je pripravila večdeležniška svetovalna skupina .eu, kadar to zahteva Komisija.
            
            
               2.   Register na zahtevo Komisije rezervira del presežka, ki ga je ustvarila vrhnja domena .eu, za uveljavljanje ciljev Unije na področju upravljanja interneta.
            
            
               3.   Register ima podroben načrt za financiranje ciljev na področju upravljanja interneta. Načrt sprejme po predhodnem pisnem soglasju Komisije.
            
         
         
            Člen 9
            Špekulativne in nepoštene registracije
            
               1.   Register izvaja politike in postopke za dejavno blažitev špekulativnih in nepoštenih registracij domenskih imen v vrhnji domeni .eu v skladu s točkami (b), (c) in (e) člena 11 Uredbe (EU) 2019/517. Pri tem sodeluje z Uradom Evropske unije za intelektualno lastnino in drugimi agencijami Unije.
            
            
               2.   Register upošteva najmanj pravice intelektualne lastnine iz izjave Komisije 2005/295/ES (4), vključno z avtorskimi pravicami, blagovnimi znamkami in geografskimi označbami iz prava Unije ali nacionalnega prava, in, če so zaščitene v skladu z nacionalno zakonodajo v državah članicah, v katerih se nahajajo, tudi: neregistrirane blagovne znamke, trgovska imena, podjetniški identifikatorji, imena družb, družinska imena in posebne naslove zaščitenih literarnih in umetniških del.
            
            
               3.   Za blažitev špekulativnih in nepoštenih registracij domenskih imen ima register vzpostavljene politike in postopke, ki zagotavljajo točnost podatkov o registraciji, zlasti podatkov o istovetnosti prijaviteljev. Register zagotovi, da registratorji vodijo registracije v skladu z načeli varnosti in točnosti podatkov ter v skladu s pravom Unije.
            
            
               4.   Register ima vzpostavljene politike in postopke za prošnje za registracijo ter za preverjanje meril za registracijo in podatkov prijaviteljev, kar zagotavlja, da vsako preverjanje informacij poteka pred registracijo ali naknadno, na pobudo registra ali zaradi spora v zvezi z registracijo zadevnega domenskega imena.
            
         
         
            Člen 10
            Preklic domenskih imen
            
               1.   Register izvaja politike in postopke za preklic domenskih imen na lastno pobudo, kot je opisano v členu 4(3) Uredbe (EU) 2019/517, ali z ustreznim zunajsodnim ali sodnim postopkom. Register zlasti prekliče domenska imena, ki so bila registrirana brez pravic ali legitimnih interesov v zvezi z imenom ali ki se uporabljajo v slabi veri.
            
            
               2.   Postopek za preklic domenskih imen vključuje obvestilo imetniku domenskega imena in mu da možnost, da sprejme ustrezne ukrepe.
            
         
         
            Člen 11
            Postopek za alternativno reševanje sporov
            
               1.   Register zagotavlja enostavne, dostopne, učinkovite in enotne postopke za reševanje sporov v zvezi z registracijo domenskih imen .eu.
            
            
               2.   Pravila o postopkih za alternativno reševanje sporov, ki jih je sprejel register, so v skladu z Direktivo 2013/11/EU Evropskega parlamenta in Sveta (5). Upoštevajo mednarodno dobro prakso na tem področju, vključno z ustreznimi priporočili Svetovne organizacije za intelektualno lastnino, in enotna pravila postopka, ki so v skladu s pravili iz enotne politike za reševanje sporov v zvezi z domenskimi imeni, ki jo je sprejel ICANN.
            
            
               3.   Register lahko izbere ugledne ponudnike alternativnega reševanja sporov z ustreznim strokovnim znanjem. Izbirni postopek je objektiven, pregleden in nediskriminatoren. Register objavi seznam teh ponudnikov.
            
         
         
            Člen 12
            Podatkovne zbirke domenskih imen in podatkov o registraciji
            
               1.   Register ima vzpostavljene politike in postopke za zagotovitev, da podatkovna zbirka WHOIS vsebuje točne in posodobljene informacije ter zagotavlja, da sta objava in dostop do teh podatkov v skladu s pravili Unije o varstvu podatkov.
            
            
               2.   Namerna predložitev netočnih informacij je podlaga za ugotovitev, da so bili pri registraciji domenskega imena kršeni pogoji registracije.
            
         
         
            Člen 13
            Sodelovanje s pristojnimi organi
            
               1.   Register sodeluje s pristojnimi organi, ki so vključeni v boj proti kibernetski kriminaliteti. Sodeluje tudi s pristojnimi organi ter javnimi in zasebnimi organi, ki so vključeni v boj proti špekulativnim in nepoštenim registracijam, na področju kibernetske varnosti in varnosti informacij, varstva potrošnikov in temeljnih pravic. Pristojnim organom in javnim organom zagotavlja dostop do podatkov v skladu s pravom Unije ali nacionalnim pravom, ki je skladno s pravom Unije, vključno z odredbami sodišč ali pristojnih organov z ustreznimi pooblastili.
            
            
               2.   Register vzpostavi postopke za olajšanje sodelovanja s pristojnimi organi ter javnimi in zasebnimi organi.
            
         
         
            Člen 14
            Začetek veljavnosti
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 17. junija 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 91, 29.3.2019, str. 25.
         
            (2)  COM(2014) 72.
         
            (3)  Direktiva (EU) 2018/1972 Evropskega parlamenta in Sveta z dne 11. decembra 2018 o Evropskem zakoniku o elektronskih komunikacijah (UL L 321, 17.12.2018, str. 36).
         
            (4)  Izjava Komisije o členu 2 Direktive 2004/48/ES Evropskega parlamenta in Sveta o uveljavljanju pravic intelektualne lastnine (UL L 94, 13.4.2005, str. 37).
         
            (5)  Direktiva 2013/11/EU Evropskega parlamenta in Sveta z dne 21. maja 2013 o alternativnem reševanju potrošniških sporov ter spremembi Uredbe (ES) št. 2006/2004 in Direktive 2009/22/ES (UL L 165, 18.6.2013, str. 63).